b'\n_START_ARTICLE_\nNapoli (ballet)\n_START_SECTION_\nHandlingen\n_START_PARAGRAPH_\n1. akt (Markedet). Teresinas mor, enken Veronica, der ikke vil lade Teresina gifte sig med den fattige fisker Gennaro, introducerer hende for to andre bejlere. Disse er to \xc3\xa6ldre men velhavende m\xc3\xa6nd, limonades\xc3\xa6lgeren Peppo og makaronifabrikanten Giacomo. Teresina, meget til sin mors fortrydelse, afviser dem begge og begiver sig i stedet bort for at vente p\xc3\xa5 Gennaro. Da Gennaro vender tilbage i havn, ops\xc3\xb8ger han og Teresina Veronica, og fors\xc3\xb8ger at overbevise hende om, at de m\xc3\xa5 gifte sig. Heldigvis for dem viser denne opgave sig at v\xc3\xa6re forholdsvis let, idet Veronica ser det unge pars oprigtige k\xc3\xa6rlighed til hinanden. Fulde af lykke sejler Teresina og Gennaro afsted sammen._NEWLINE_I mellemtiden ankommer en gruppe bajadser som opf\xc3\xb8rer en forestilling i byen. Men en voldsom storm bryder ud, og festlighederne kommer til en abrupt ende. Da stormen l\xc3\xa6gger sig, er Gennaro blevet fundet, men det er Teresina ikke. Veronica, der tror at Teresina er druknet, s\xc3\xb8rger \xc3\xa5benlyst over sin datter, og bebrejder Gennaro hendes d\xc3\xb8d. Gennaro, der selv er voldsomt ramt af begivenheden, bliver s\xc3\xa5 opr\xc3\xb8mt, at han n\xc3\xa6sten beg\xc3\xa5r selvmord; han stopper dog, da han ser en statue af Jomfru Maria. Fra Ambrosio, den lokale munk, giver Gennaro et billede af Den hellige Madonna, og fort\xc3\xa6ller ham, at han skal g\xc3\xa5 og finde Teresina._NEWLINE_2. akt (Den Bl\xc3\xa5 Grotte). Gennaro leder efter Teresina alle vegne, og finder hende til sidst i Den Bl\xc3\xa5 Grotte, et magisk sted behersket af havd\xc3\xa6monen Golfo, der har forvandlet Teresina til en najade. Som f\xc3\xb8lge af forvandlingen husker Teresina ikke l\xc3\xa6ngere Gennaro, men gennem tro transformeres Teresina igen til et menneske med hukommelsen intakt. Snart forlader Gennaro og Teresina grotten for at vende tilbage til Napoli._NEWLINE_3. akt (Brylluppet). Da Teresina og Gennaro vender tilbage til Napoli, er byens folk mist\xc3\xa6nkelige, fordi de troede, at Teresina var d\xc3\xb8d. Peppo og Giacomo fors\xc3\xb8ger endda at overbevise alle, at Gennaro st\xc3\xa5r i ledtog med dj\xc3\xa6velen. Rygtet er snart afvist, og brylluppet mellem Teresina og Gennaro finder sted.\n_START_SECTION_\nMusikken\n_START_PARAGRAPH_\nMusikken til balletten er skrevet af flere forskellige komponister. Edvard Helsted og Holger Simon Paulli skrev musikken til f\xc3\xb8rste og tredje akt, mens Niels W. Gade skrev musikken til anden akt. H.C. Lumbye skrev finalen. _NEWLINE_Balletten regnes som et af Bournonvilles hovedv\xc3\xa6rker og opf\xc3\xb8res fortsat p\xc3\xa5 Det Kongelige Teater samt p\xc3\xa5 andre scener rundt om i verden.\n_START_SECTION_\nKritik\n_START_PARAGRAPH_\nBalletten er blevet kritiseret for sin lange pantomime i f\xc3\xb8rste og anden akt. Selve ballet-dansen kommer f\xc3\xb8rst rigtig frem i tredje akt. Da musikken ikke har samme kaliber som Tchaikovsky eller Glazunov mener nogen, at dette kan v\xc3\xa6re en udfordring. Stykket er dog ogs\xc3\xa5 blevet rost for sin "lokale farve", de ekseptionelle mandlige soloer og det bliver nogle gange refereret til som Bournonvilles "signaturv\xc3\xa6rk".)\n_START_SECTION_\nFilmatisering\n_START_PARAGRAPH_\nNapoli blev brugt som udgangspunkt til stumfilmen Tarantellen af Napoli fra 1903, der blev instrueret af Peter Elfelt. De medvirkende var de to balletdansere Hans Beck og Valborg Borchsenius (f\xc3\xb8dt Guldbrandsen). Elfelt havde optaget flere sm\xc3\xa5 balletfilm, og Tarantellen af Napoli varede 1 minut. Den blev optaget i Elfelts atelier, da det havde gode lysforhold. Til geng\xc3\xa6ld var der udfordringer med pladsen under indspilningen, da rummet ikke var s\xc3\xa5 stort, og de dansende bev\xc3\xa6gede sig rundt.'